b'\n_START_ARTICLE_\nIt\xc3\xa4isen Suomenlahden luonnonpuisto\n_START_PARAGRAPH_\nIt\xc3\xa4isen Suomenlahden luonnonpuisto (ven. \xd0\x97\xd0\xb0\xd0\xbf\xd0\xbe\xd0\xb2\xd0\xb5\xd0\xb4\xd0\xbd\xd0\xb8\xd0\xba \xc2\xab\xd0\x92\xd0\xbe\xd1\x81\xd1\x82\xd0\xbe\xd0\xba \xd0\xa4\xd0\xb8\xd0\xbd\xd1\x81\xd0\xba\xd0\xbe\xd0\xb3\xd0\xbe \xd0\xb7\xd0\xb0\xd0\xbb\xd0\xb8\xd0\xb2\xd0\xb0\xc2\xbb, Zapovednik "Vostok Finskogo zaliva") on joulukuussa 2017 perustettu Ven\xc3\xa4j\xc3\xa4n federaation liittovaltiotason luonnonsuojelualue Leningradin alueen Viipurin ja Jaaman piireiss\xc3\xa4 (Kingiseppin piiri). _NEWLINE_Suomenlahden it\xc3\xa4osassa ja osin Suomen It\xc3\xa4isen Suomenlahden kansallispuiston (Virolahden) naapurina sijaitsevan luonnonpuiston kokonaispinta-ala on 140,86 neli\xc3\xb6kilometri\xc3\xa4. Alue kattaa kymmeni\xc3\xa4 saaria ja niit\xc3\xa4 ymp\xc3\xa4r\xc3\xb6ivi\xc3\xa4 matalia, alle 10 metrin syvyisi\xc3\xa4 vesialueita. Luonnonpuistoon kuuluvat seuraavat saaret tai saariryhm\xc3\xa4t: Pitk\xc3\xa4paasi, Suuri Kalastaja ja Halli (Hallikartti) Virolahden rajan l\xc3\xa4hell\xc3\xa4 sek\xc3\xa4 ulompana merell\xc3\xa4 sijaitsevat Pohjois- ja Etel\xc3\xa4-Viirit, Pien-Tyt\xc3\xa4rsaari eli S\xc3\xa4yv\xc3\xb6, Tyt\xc3\xa4rsaaren it\xc3\xa4osa, Vigrundin saari sek\xc3\xa4 Seiskarin l\xc3\xa4nsiosa ja sen saaristo._NEWLINE_Luonnonpuiston toteutumista ennakoitiin jo vuonna 2009, tuolloin nimell\xc3\xa4 Inkerin luonnonpuisto.'